<classify> WAKAZI wa mikoa ya Kanda ya Ziwa na mikoa ya jirani wametakiwa kuhudhuria kwa wingi katika Maonesho ya Nanenane kitaifa yanayofanyika katika Viwanja vya Nyakibindi wilayani Bariadi mkoani Simiyu ili kujipatia elimu ya namna ambavyo teknolojia ya nyuklia inavyotumika katika maendeleo ya nyanja mbali mbali.Maeneo ambayo teknolojia ya nyuklia inatumika ni katika maendeleo ya sekta za kilimo, mifugo, maji na afya. Akizungumza katika banda la Tume ya Nguvu za Atomiki Tanzania TAEC katika viwanja hivyo jana, Ofisa Mwandamizi wa Utafiti wa TAEC, Yesaya Sungita alisema wananchi watapata elimu ambayo itawawezesha kupata uelewa juu ya masuala ya matumizi salama ya teknolojia ya nyuklia.Ni wakati muafaka kwa wananchi kufika katika banda letu na kupata elimu itakayopanua uelewa wao katika masuala ya udhibiti wa nyuklia pale inapotokea madhara kwa wananchi na mazingira, alisema Sungita. Alisema Tume ya Nguvu za Atomiki imekuwa ikihakikisha teknolojia ya nyuklia inatumika ipasavyo katika sekta muhimu kama vile maji, mifugo na kilimo. Hata hivyo, Sungita alisema mbali na wananchi kufika kufahamu kuhusu teknolojia ya nyuklia, pia watafahamu namna TAEC inavyofanya kazi ya kusimamia na kudhibiti matumizi ya salama ya mionzi nchini.Alisema kutokana na maonesho ya Nanenane kuwa jirani ni wakati muafaka kwa wakazi wa mikoa ya Kanda ya Ziwa kujitokeza kwa wingi ili kuyatumia maonesho hayo kwa manufaa yao binafsi na maendeleo ya Taifa.  <topic>: kitaifa 